কেপ ক্যানাভেরাল
কেপ ক্যানাভেরাল হচ্ছে মার্কিন যুক্তরাষ্ট্রের ফ্লোরিডা রাজ্যের ব্রেভার্ড কাউন্টিতে অবস্থিত একটি অন্তরীপ। ১৯৬৩ থেকে ১৯৭৩ পর্যন্ত এটি সরকারিভাবে কেপ কেনেডি (Cape Kennedy) নামে পরিচিত ছিল। এটি ফ্লোরিডা রাজ্যের আটলান্টিক উপকূলের প্রায় মাঝখানে মেরিট আইল্যান্ডের পূর্বদিকে অবস্থিত এবং বানানা নদী দ্বারা এটি মেরিট আইল্যান্ড থেকে বিচ্ছিন্ন। এই অন্তরীপটি স্পেস কোস্টের অংশ এবং এখানে কেপ ক্যানাভেরাল স্পেস ফোর্স স্টেশন অবস্থিত। যেহেতু যুক্তরাষ্ট্রের বহু মহাকাশযান কেপ ক্যানাভেরাল ও নিকটবর্তী কেনেডি স্পেস সেন্টার থেকে উৎক্ষিপ্ত হয়েছে, সেহেতু এই দুই মহাকাশ বন্দরের মধ্যে অনেকসময় বিভ্রান্তির সৃষ্টি হয়। এই অন্তরীপের অন্যান্য বৈশিষ্ট্য হচ্ছে পোর্ট ক্যানাভেরাল, বিশ্বের ব্যস্ততম ক্রুজ বন্দরের অন্যতম, এবং কেপ ক্যানাভেরাল লাইট। কেপ ক্যানাভেরাল শহরটি পোর্ট ক্যানাভেরালের দক্ষিণে অবস্থিত।